Suomessa on arviolta 230 000 diagnosoitua eteisvärinäpotilasta, mutta todellisuudessa heitä on huomattavasti enemmän. Yhä useampi voisi välttää aivoinfarktin, jos eteisvärinä havaittaisiin ajoissa. Ensimmäiset merkit eteisvärinästä voi löytää helposti: mittaamalla oman pulssinsa säännöllisesti.

Epäsäännöllinen sydämensyke saattaa olla merkki eteisvärinästä. Epäsäännöllisen sykkeen esiintyminen on aina syy hakeutua lääkäriin, joka määrittää sopivan hoitomuodon.

Eteisvärinä voi aiheuttaa sydämen sisälle hyytymiä, jotka liikkeelle lähtiessään voivat kulkeutua aivoihin ja aiheuttaa aivoinfarktin. Riskiä nostavat vähintään 65 vuoden ikä, aiempi aivohalvaus tai aivoverenkiertohäiriö, kohonnut verenpaine, diabetes, sydämen vajaatoiminta ja valtimosairaus.

Eteisvärinädiagnoosi tehdään lääkärin toimesta EKG:n eli sydänsähkökäyrän perusteella. Epäsäännöllisen pulssin taustalta voi löytyä eteisvärinä ja sen takia pulssin palpitaatio eli käsin tunnustelu tai pulssinmittauslaitteiden ja sovellusten käyttö voivat johtaa eteisvärinän löytymiseen.

Tee kansan liike – mittaa pulssi.